इस प्रकार प्रश्नोत्तर हो ही रहे थे कि धृतराष्ट्र की यज्ञशाला में बहुत से गीदड़ इकट्ठे होकर ‘हुआँ-हुआँ’ करने लगे, गधे रेंकने लगे। यह भयानक कोलाहल सुनकर गान्धारी डर गई। विदुर और गान्धारी ने घबराकर राजा धृतराष्ट्र को इसकी सूचना दी। धृतराष्ट्र ने दुर्योधन से कहा- ‘हे दुर्बुद्धि! तेरा तो एकबारगी सत्यानाश हो गया। तू कुरूकुल की महिला और पाण्डवों की राजरानी को सभा में लाकर बातें बना रहा है? धृतराष्ट्र ने द्रौपदी को समझाते हुए कहा- ‘बहू! तुम परम पतिव्रता और मेरी पुत्र-वधुओं में सर्वश्रेष्ठ हो। तुम्हारी जो इच्छा हो, मुझसे माँग लो।’ द्रौपदी ने कहा- ‘राजन्! मैं यह वर माँगती हूँ कि धर्मात्मा सम्राट युधिष्ठिर दासत्व से मुक्त हो जाएँ, जिससे मेरे पुत्र प्रतिविन्ध्य को अज्ञानवश कोई दासपुत्र न कहे।’ धृतराष्ट्र ने कहा- कल्याणी! तुम्हारी इच्छा पूर्ण हुई। अब तुम और वर माँगो क्योंकि तुम एक ही वर पाने योग्य नहीं हो।’ द्रौपदी ने कहा- ‘मैं दूसरा यह वर माँगती हूँ कि रथ और धनुष के साथ भीमसेन, अर्जुन, नकुल और सहदेव भी दासत्व से छूटकर स्वाधीन हो जाएँ।’ धृतराष्ट्र ने कहा- ‘सौभाग्यवती बहू! तुम्हारी इच्छा पूर्ण हो। परन्तु इतने से भी तुम्हारा सत्कार नहीं हुआ। तुम और भी वर माँग लो।’ द्रौपदी ने कहा- ‘महाराज! अधिक लोभ से धर्म का नाश हो जाता है। शास्त्रों के अनुसार, वैश्य को एक, क्षत्रिय-स्त्री को दो, क्षत्रिय को तीन और ब्राह्मण को सौ वर लेने का अधिकार है। इस समय मेरे पति दासता की दलदल में फँसकर भी छूट गए हैं, अब वे स्वयं सत्कर्म से शुभ पदार्थ प्राप्त कर लेंगे।’ द्रौपदी की बुद्धिमानी की सबने प्रशंसा की।